เตือนรัฐบาลจ่ายเกินตัวชาวบ้านแย่
“โฆสิต ปั้นเปี่ยมรัษฎ์” แนะรัฐบาลเน้นคุณภาพมาก กว่าปริมาณ
6 มี.ค. 2555

“โฆสิต ปั้นเปี่ยมรัษฎ์” แนะรัฐบาลเน้นคุณภาพมาก กว่าปริมาณ
นายโฆสิต ปั้นเปี่ยมรัษฎ์ ประธาน กรรมการบริหาร ธนาคารกรุงเทพ กล่าวในงานสมาคมนักข่าวนักหนังสือพิมพ์แห่งประเทศไทย เรื่อง “รัฐบาลยิ่งลักษณ์ ตอบโจทย์ประเทศไทย” ว่า ขณะนี้มี 2 เรื่องใหญ่ที่รัฐบาลจะต้องทำ ได้แก่ การเปลี่ยนทิศทางของความคิด จากการเน้นเรื่องปริมาณสู่คุณภาพ 
สำหรับ สิ่งที่ควรเปลี่ยนทิศ คือ เรื่องการศึกษา ไม่เช่นนั้นจะไม่สามารถก้าวพ้นประเทศระดับปานกลางได้ หากการศึกษายังด้อยกว่าคู่แข่ง เรื่องคุณภาพการให้บริการของรัฐเป็นเรื่องใหญ่ที่จะต้องทำและต้องใช้เวลา ทุนทางปัญญาจะต้องเปลี่ยนความคิดเรื่องปริมาณสู่คุณภาพให้ได้ ขณะนี้ทุนทางปัญญาไปสู่ปริมาณ เช่น มหาวิทยาลัยจะเน้นจำนวนนักศึกษามาก สิ่งเหล่านี้จะต้องเชื่อมโยงเรื่องของการให้ความรู้ด้วย
การใช้จ่ายในซีกรัฐบาล ปัญหาที่เกิดขึ้นในโลกขณะนี้เกิดจากการใช้จ่ายเกินตัวของรัฐบาล ฉะนั้นรัฐบาลจะต้องระมัดระวังให้ดี อย่าให้เกิดค่าใช้จ่ายที่ไม่มีผลในทางคุณภาพมาเป็นภาระ อย่างกรณีแจกแท็บเล็ต ต้องดูว่ามีผลทางด้านคุณภาพการศึกษา หากไม่เช่นนั้นแล้วภาระที่เกิดขึ้นจะไปสู่คนในรุ่นต่อไป เหมือนไขมันในเส้นเลือดที่สะสมมาก เมื่อตันแล้วคนในรุ่นต่อไปต้องรับภาระ 
“เมื่อประชาชนเดือดร้อนเราก็อยากช่วย แต่ต้องเปลี่ยนความคิด เน้นเรื่องคุณภาพและดูแลภาระรัฐบาลถ้ามากเกินไปจะเกิดความเดือดร้อนกลับมาถึงประชาชน จากเดิมที่จะแบ่งปันความสุข กลายเป็นแบ่งปันความทุกข์” นายโฆสิตกล่าว
ด้านนายบัณฑิต นิจถาวร กรรมการผู้อำนวยการ สมาคมส่งเสริมสถาบันกรรมการบริษัทไทย และภาคีเครือข่ายต่อต้านคอรัปชั่น กล่าวว่า ปัญหาของประเทศขณะนี้มีอยู่ 3 เรื่อง ที่รัฐบาลจะต้องให้ความสำคัญ คือ 1.ปัญหายาเสพติด 2.ปัญหาคอรัปชั่น และ 3 เรื่องธรรมาภิบาล ซึ่ง 3 ปัญหานี้จะมีผลต่อเรื่องคน เรื่องทุน และ แรงจูงใจทางเศรษฐกิจ หากยังมี 3 เรื่องนี้ จะเป็นการบั่นทอนในด้านอื่น
ปัญหาด้านคอรัปชั่น จะทำให้คนไม่อยากลงทุน และถ้าเกิดช่องว่างระหว่างรัฐมากขึ้นเท่าไหร่ รวมถึงการบังคับใช้ที่ไม่เกิดขึ้น คอรัปชั่น ก็จะทำลายรัฐของประเทศ ซึ่งเรื่องคอรัปชั่น ประเทศไทยอยู่ในระดับรุนแรง ดัชนีชี้วัดทุกตัวชี้วัดว่าสอบตกอยู่ที่ 3.43.6 แต่โชคดีที่คนไทยส่วนใหญ่ต้องการให้รัฐบาลแก้ไขเรื่องคอรัปชั่น
“เราต้องเน้นกลไกตลาดให้เกิดขึ้นและทำให้เกิดการแข่งขันในตลาด เมื่อเศรษฐกิจที่ไม่มีการแข่งขัน จะเกิดการล่อแหลมต่อคอรัปชั่น เช่น การจัดซื้อจัดจ้างในประเทศ หากไม่มีการแข่งขัน ไม่มีระบบและไม่โปร่งใส ตรวจสอบไม่ได้ ก็จะเพาะเชื้อคอรัปชั่น ถ้ารัฐบาลไม่แก้ 3 ปัญหานี้ เศรษฐกิจของประเทศจะติดหล่ม”นายบัณฑิต กล่าว
กล่าว